Broj: 711-I-1547-P-42/18-06-8

Zagreb, 28. rujna 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 27. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.),, u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Marka Jelića, gradonačelnika Grada Knina**, na 23. sjednici, održanoj dana 28. rujna 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Marka Jelića, gradonačelnika Grada Knina, zbog moguće povrede članka 8. i 9. ZSSI-a, koja proizlazi iz propusta pravovremenog podnošenja izvješća o imovinskom stanju povodom bitne promjene na imovini, neće se pokrenuti s obzirom da Povjerenstvo, uvažavajući sve okolnosti konkretnog slučaja, pokretanje postupka smatra nesvrsishodnim.**

Obrazloženje

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu ZSSI-a, stoga je i Marko Jelić, povodom obnašanja dužnosti gradonačelnika Grada Knina, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povjerenstvo je dana 2. veljače 2018.g. pod brojem: 711-U-452-P-42/18-01-5 zaprimilo anonimnu prijavu o mogućem sukobu interesa dužnosnika Marka Jelića, gradonačelnika Grada Knina. U prijavi se u bitnome navodi da je dužnosnik Marko Jelić u izvješću o imovinskom stanju podnesenom 12. srpnja 2017.g. naveo da dužnost gradonačelnika Grada Knina obnaša kao volonter te da za navedeno ne prima naknadu iako je u kolovozu 2018.g. Gradsko vijeće Grada Knina donijelo odluku da gradonačelnik koji dužnost obnaša volonterski ima pravo na mjesečnu naknadu za rad u visini od 45% bruto iznosa umnoška koeficijenta za obračun plaće gradonačelnika koji dužnost obnaša profesionalno i osnovice za obračun plaće te sukladno navedenoj Odluci naknada iznosi oko 7.000,00 kn.

Povjerenstvo je radi stjecanja saznanja o mogućem sukobu interesa, odnosno o mogućoj povredi odredbi ZSSI-a pribavilo potrebne podatke i dokumentaciju od nadležnih tijela.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Povjerenstvo je povodom podnesene prijave izvršilo uvid u izvješće o imovinskom stanju koje je dužnosnik Marko Jelić podnio 12. srpnja 2017.g. povodom stupanja na dužnost gradonačelnika Grada Knina te utvrdilo da je u istom dužnosnik naveo da navedenu dužnost obnaša kao volonter. U dijelu podataka o primanjima na mjesečnoj razini od dužnosti za koju se podnosi izvješće o imovinskom stanju, dužnosnik je naveo da ne prima naknadu.

Povjerenstvo je, na temelju posebnog ovlaštenja, izvršilo neposredan uvid u Informatički sustav Porezne uprave te utvrdilo da je dužnosnik Marko Jelić ostvarivao mjesečne primitke od strane Grada Knina, i to: 7. rujna 2017.g. u iznosu od 4.869,73 kn, 5. listopada 2017.g. u iznosu od 5.769,73 kn, 6. studenoga 2017.g. u iznosu 5.169,73 kn, 5. prosinca 2017.g. u iznosu od 5.394,73 kn, 5. siječnja 2018.g. u iznosu od 5.396,00 kn, 5. veljače 2018.g. u iznosu od 4.869,73 kn, 5. ožujka 2018.g. u iznosu od 5.169,73 kn, 5. travnja 2018.g. u iznosu od 5.656,32 kn te 2. svibnja 2018.g. u iznosu od 5.244,73 kn.

Na zahtjev Povjerenstva Grad Knin dostavio je očitovanje od 24. travnja 2018.g. u kojem se navodi da dužnosnik Marko Jelić dužnost gradonačelnika Grada Knina obnaša kao volonter, bez zasnivanja radnog odnosa te za navedeno prima naknadu u skladu s Odlukom o naknadi za rad gradonačelnika i zamjenika gradonačelnika Grada Knina koji dužnost obnašaju volonterski, a koju je Gradsko vijeće Grada Knina donijelo 2. kolovoza 2017.g. te je ista objavljena u „Službenom glasilu Grada Knina“ broj 7/17. Rješenjem Upravnog odjela za lokalnu samoupravu i društvene djelatnosti Grada Knina od 8. kolovoza 2017.g. dužnosniku Marku Jeliću utvrđeno je pravo na mjesečnu naknadu od dana 8. kolovoza 2017.g., u iznosu od 4.869,73 kn neto, odnosno 7.351,65 kn bruto.

Uvidom u dostavljenu Odluku Gradskog vijeća Grada Knina od 2. kolovoza 2017.g. utvrđeno je da je se istom određuje visina naknade za rad gradonačelnika i zamjenika gradonačelnika koji dužnost obnašaju volonterski (bez zasnivanja radnog odnosa) te druga prava dužnosnika iz rada. Člankom 2. iste Odluke propisano je da gradonačelnik koji dužnost obnaša volonterski (bez zasnivanja radnog odnosa) ima pravo na mjesečnu naknadu za rad u visini 45% bruto iznosa umnoška koeficijenta za obračun plaće gradonačelnika koji dužnost obnaša profesionalno i osnovice za obračun plaće. Člankom 3. iste Odluke propisano je da dužnosnik koji dužnost obnaša volonterski (bez zasnivanja radnog odnosa), osim prava na naknadu za rad, ima pravo na naknadu stvarnih materijalnih troškova nastalih u vezi s obnašanjem dužnosti, kao što su: putni troškovi i drugi troškovi (trošak prijevoza, dnevnica za službeno putovanje, trošak noćenja), kao i pravo korištenja službenog automobila, mobilnog uređaja, prijenosnog računala i sl., a sukladno aktima Grada Knina. Člankom 6. Odluke propisano je da ista stupa na snagu dan nakon objave u „Službenom glasilu Grada Knina“.

Uvidom u rješenje Upravnog odjela za lokalnu samoupravu i društvene djelatnosti Grada Knina od 8. kolovoza 2017.g. utvrđeno je da se istim dužnosniku Marku Jeliću, gradonačelniku Grada Knina, od dana 8. kolovoza 2017.g. utvrđuje pravo na mjesečnu naknadu za rad gradonačelnika koji dužnost obnaša volonterski, odnosno bez zasnivanja radnog odnosa, u visini propisanoj Odlukom Gradskog vijeća Grada Knina o naknadi za rad gradonačelnika i zamjenika gradonačelnika Grada Knina koji dužnost obnašaju volonterski (bez zasnivanja radnog odnosa) od 2. kolovoza 2017.g.

 S obzirom da je usporedbom podataka iz podnesenog izvješća o imovinskom stanju dužnosnika Marka Jelića te podataka iz Informatičkog sustava Porezne uprave, kao i podataka dostavljenih od strane Grada Knina, utvrđen nesklad između prijavljenih i prikupljenih podataka o visini volonterske naknade koju dužnosnik prima, Povjerenstvo je, na temelju članka 26. ZSSI-a, Zaključkom broj: 711-I-625-P-42/18-04-8 od 3. svibnja 2018.g. pozvalo dužnosnika Marka Jelića da se očituje o utvrđenom neskladu te da očitovanju priloži odgovarajuću dokumentaciju i dokaze potrebne za usklađivanje prijavljene imovine s imovinom utvrđenom u postupku redovite provjere. Navedeni zaključak dužnosniku je dostavljen 11. lipnja 2018.g.

Povjerenstvo je dana 21. lipnja 2018.g. zaprimilo dužnosnikovo očitovanje na navedeni zaključak u kojem se u bitnome ponavljaju navodi iz očitovanja Grada Knina od 24. travnja 2018.g. te se ističe da je prva naknada za volontersko obnašanja dužnosti gradonačelnika Grada Knina dužnosniku isplaćena 7. rujna 2017.g. u iznosu od 4.869,73 kn. Dužnosnik nadalje pojašnjava da je u izvješću o imovinskom stanju koje je podnio 12. srpnja 2017.g., odnosno u zakonom propisanom roku od 30 dana od dana stupanja na dužnost, naveo da ne prima volontersku naknadu s obzirom da mu ista u trenutku podnošenja izvješća o imovinskom stanju nije niti bila isplaćivana. Naime, pravo na isplatu volonterske naknade utvrđeno je tek rješenjem nadležnog upravnog odjela Grada Knina od 8. kolovoza 2017.g., a prva isplata izvršena je 7. rujna iste godine. Dužnosnik je uz svoje očitovanje dostavio Potvrde o isplaćenom primitku, dohotku, uplaćenom doprinosu, porezu na dohodak i prirezu u 2017.g. i 2018.g. iz kojih proizlazi da je dužnosniku svaki mjesec, počevši od rujna 2017.g. isplaćivana naknada za obnašanje dužnosti gradonačelnika Grada Knina u iznosu od 4.869,73 kn.

Povjerenstvo je uvidom u registar podnesenih izvješća o imovinskom stanju utvrdilo da je dužnosnik Marko Jelić dana 2. svibnja 2017.g., odnosno prije donošenja gore navedenog Zaključka Povjerenstva, podnio izvješće o imovinskom stanju povodom promjene na imovini u kojem je u dijelu podataka o primanjima na mjesečnoj razini od dužnosti za koju se podnosi izvješće o imovinskom stanju naveo da prima naknadu u iznosu od 4.869,73 kn.

 Iz očitovanja i dokumentacije dostavljene od strane Grada Knina te iz dužnosnikovog očitovanja i dostavljene dokumentacije Povjerenstvo je utvrdilo da je dužnosniku Marku Jeliću pravo na naknadu za volontersko obnašanje dužnosti gradonačelnika Grada Knina utvrđeno rješenjem Upravnog odjela za lokalnu samoupravu i društvene djelatnosti od 8. kolovoza 2017.g., a prva isplata naknade izvršena je 7. rujna 2017.g. Slijedom navedenoga, dužnosnik je u izvješću o imovinskom stanju podnesenom 12. srpnja 2017.g. točno i istinito naveo da ne prima naknadu za volontersko obnašanje dužnosti gradonačelnika Grada Knina s obzirom da u trenutku podnošenja izvješća navedenu naknadu nije ni primao.

Međutim, člankom 8. stavkom 2. ZSSI-a propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu, **istekom godine u kojoj je promjena nastupila**. Dužnosnik Marko Jelić stoga je na temelju članka 8. stavka 2. ZSSI-a bio obvezan podnijeti Povjerenstvu izvješće o imovinskom stanju s podacima o visini volonterske naknade istekom 2017.g., a što je dužnosnik učinio tek 2. svibnja 2018.g.

Iako dužnosnik nije pravovremeno izvršio svoju obvezu, Povjerenstvo ističe da je izvješće o imovinskom stanju povodom promjene na imovini koja se odnosi na iznos volonterske naknade dužnosnik podnio prije nego što ga je Povjerenstvo zaključkom pozvalo da opravda nesklad između prijavljenih i prikupljenih podataka o visini volonterske naknade te je u izvješću o imovinskom stanju podnesenom 2. svibnja 2018.g. naveo točan iznos naknade koju prima. Povjerenstvo stoga smatra da pokretanje postupka protiv dužnosnika Marka Jelića nije opravdano niti svrsishodno.

Slijedom svega gore navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Marko Jelić, elektroničkom dostavom

3. Objava na Internetskoj stranici Povjerenstva

4. Pismohrana